《题王孟端画竹》
明代·黄仲昭

九龙山人标格奇，平生与竹同襟期。兴来为竹写真意，笔端襟襟生凉飔。

一枝高拂青霄雾，葛陂神物化龙去。一枝低扫白石苔，缑山仙子乘鸾来。

疏影微茫远还碧，颇似潇湘秋月夕。翠色茏葱近更深，又似淇园春雨晴。

昔年老可今安在，遗迹流传重千载。山人挥洒更入神，使可见之心亦骇。

我家闽山丛竹幽，朅来不见心悠悠。今日披图看风景，分明一段闽山秋。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。